Brian Mikkelsen (KF), 2010-04-08:
Tak for de – synes jeg – mange positive bemærkninger i indlæggene og for de gode råd til det videre forløb.
Forslaget her indebærer jo en konkret stillingtagen til, at vi har brug for en mere sammenhængende, en mere effektiv organisering af turismeindsatsen i Danmark.
Målet er at styrke gennemslagskraften af den internationale markedsføringsindsats, så vi får trukket flere turister til Danmark til gavn for væksten og også beskæftigelsen i samfundet.
Vi får altså skabt et mere forretningsorienteret Visitdenmark, vi får sikret en klarere arbejdsdeling og en styrket koordination mellem aktørerne i dansk turisme, og det betyder så også, at vi får styrket det offentlige-private samarbejde om turisme fremover.
Vi får en mindre og forretningsorienteret bestyrelse med i alt syv medlemmer, og vi opretter også en rådgivende nomineringskomité, som skal anbefale kandidater til Visitdenmarks bestyrelse.
Den klarere arbejdsdeling og den styrkede koordination betyder også, at man kan finde ud af, hvor indsatsen mellem den regionale indsats og så paraplyen i Visitdenmark skal ligge.
Det betyder, at Visitdenmark udelukkende skal fokusere på at markedsføre og brande dansk turisme i udlandet.
De regionale og kommunale turismeaktører får ansvaret for at understøtte et produkt, oplevelsesudvikling, inden for turismeindsatsen.
Det er klart, at det her arbejde med produktet oplevelsesudvikling skal foregå i tæt samarbejde med turismeerhvervet.
For at undgå overlap og parallelprojekter får Visitdenmark altså ansvaret for at koordinere de internationale turismemarkedsførings- og brandingindsatser, der medfinansieres af offentlige midler.
Der er her tale om en styrkelse af det eksisterende system med årlige samarbejdsaftaler mellem Visitdenmark og de centrale, kommunale og regionale aktører.
Der er fastsat en bagatelgrænse for koordinationen med Visitdenmark på 250.000 kr.
Den socialdemokratiske ordfører var inde på, om man skulle hæve det beløb.
Det må vi se på.
Det her er jo et udspil, som er blevet koordineret mellem forskellige aktører ude i området.
Der er blevet nævnt beløb på 100.000 kr. tidligere, der er også blevet nævnt et højere beløb, og jeg er villig til, at vi tager en snak om det.
Meningen med bagatelgrænsen er jo altså at sikre, at der ikke skabes et unødigt bureaukrati, men at man også får sikret en fornuftig koordinering.
Samtidig etableres der en tværgående koordinationsgruppe med deltagelse af regionale og kommunale og statslige aktører samt turisterhvervets organisationer, som vil skulle sikre sammenhængen i værdikæden mellem udvikling og markedsføring samt komme med forslag til forbedring af turismeerhvervets rammevilkår.
Endelig som – synes jeg – noget positivt lægges der jo altså op til et meget tæt samarbejde mellem offentlige og private aktører på turismeområdet.
Vi får mulighed for at deltage i at etablere såkaldte erhvervspartnerskaber, hvor offentlige og private turismeaktører samarbejder om udviklings- og markedsføringsindsatser i forhold til nogle fælles målgrupper.
Der er f.eks. opstået erhvervspartnerskaber inden for temaerne sjov, leg og læring og inden for temabaserede oplevelser.
Med det her lovforslag opnår vi altså en mere sammenhængende og effektiv organisering af turismefremmeindsatsen i Danmark.
Det betyder så, at vi kan styrke gennemslagskraften for internationalt at markedsføre Danmark og trække flere turister til Danmark, så vi får mere gang i væksten og mere gang i beskæftigelsen i samfundet.
Så endnu en gang tak for de mange positive bemærkninger, og vi skal selvfølgelig svare på alle de spørgsmål, der kommer under udvalgsbehandlingen.